KURZUS: Informatika

MODUL: Bevezetés

Bevezetés

|  | Bevezetés
| Ez a tananyag az Informatika című elektronikus jegyzet tanulási útmutatójának szerepét tölti be. Minden lecke elején utalunk arra, hogy az adott témakörhöz tartozó tananyag a jegyzetben hányadik fejezetben található. A jegyzetben szereplő tananyagot nem jelenítjük meg újra a képernyőn, azt a jegyzetből kell megtanulni. Az egyes, nehezebben érthető részekhez további magyarázatokat talál ebben az elektronikus anyagban. A leckékben elhelyezett ellenőrző kérdések segítségével ellenőrizheti tudását.
| A tananyagot modulokra osztottuk, az egyes modulok végén modulzáró feladatok segítik a tananyag rendszerezését, összefoglalását. A vizsgafeladatok a leckék végén, illetve a modulzáró feladatsorban található feladatokhoz hasonlóak lesznek.
| Az első modulban megismerkedhet a számítógép fogalmával, a számítógép generációk történeti áttekintésével, a számítógép fejlesztésekkel Magyarországon, valamint az adatábrázolások témakörével.
| A második modul a szövegszerkesztéssel valamint a táblázatkezeléssel foglalkozik. A tananyag a Microsoft Word és a Microsoft Excel programok 2003-ban megjelent verzióira épül. A számítógép használata a mérnök tevékenységének megkerülhetetlen része, munkája során várhatóan mind a szövegszerkesztést, mind a táblázatkezelést napi rendszerességgel kell majd alkalmaznia. Bár a szövegszerkesztés első közelítésben egyszerű feladatnak tűnik, nagyobb dokumentumok (például egy szakdolgozat, vagy egy 15-20 oldalas beszámoló) esetén a számítógép inkább hátráltatja, mint segíti azt a felhasználót, aki nincs tisztában a szövegszerkesztés alapvető szabályaival. Egy táblázatkezelő program ismerete hathatós segítséget nyújt egyes szakmai tantárgyak, vagy a mérnöki munka során felmerülő számítások elvégzéséhez, és a kapott eredmények diagramon történő ábrázolásához. A tananyag alapját az írott jegyzetek képezik, néhány helyen azonban - mint például a szövegszerkesztési munka fázisainál - az elektronikus tananyagban leírtak nem egyeznek meg teljes mértékben a jegyzettel. Ilyen esetekben mindig az elektronikus tananyagot tekintse mérvadónak, mert ez felel meg a vizsgakövetelményeknek. A szövegszerkesztési és a táblázatkezelési munkához az elméleti tananyag alapos ismerete elengedhetetlen, de legalább ilyen fontos a gyakorlati tevékenység is. A tananyag nem sajátítható el a megadott gyakorlati feladatok megoldása nélkül. Javasoljuk, hogy minden előírt feladatot maradéktalanul oldjon meg. Ha elakad, kérjen segítséget a tutortól! Akár az írott jegyzetet, akár az elektronikus tananyagot tanulmányozza, indítsa el a Word-öt, illetve az Excel-t, és az elméletben tanultakat próbálja ki azonnal a gyakorlatban.
| Munkájához sok sikert kívánunk!